Lesersbrief: Bevryding van die ANC en sy kamerade: Die ‘Parallel Polis’Pieter-Ben Roos skryf: In die Tsjeggo-Slowaakse Sosialistiese Republiek van 1976 tot 1990 was die burgerlike samelewing erg onderdruk deur ŉ kommunistiese regering en het gesmag na bevryding. Die denker, Václav Havel, het na aanleiding van ŉ burgerlike inisiatief, Handves 77, die Parallell Polis, oftewel die gedagte van parallelsentrums, ontwikkel. Dit het voorsiening gemaak vir parallelle opvoeding, politieke strukture en ŉ parallelle ekonomie. Die aanhangers van die gedagte het opgestaan vir die beskerming van burgerregte en het dit beskerm. Net soos die destydse Tsjegge word ons vandag deur ŉ totaal oorheersende en onbevoegde regering onderdruk en moet ons ŉ uitweg vind. Die ANC, EFF en BLF se beleid van hervorming en gesentraliseerde staatsmag neig al hoe meer na Marxisties-Leninistiese bedrywighede. Kommunisme werk nie. Dit sal nooit werk nie, veral nie in die hande van ŉ korrupte en magsbehepte regering soos ons regering nie. As ons bly staatmaak op die regering om kragvoorsiening, opvoeding, behuising en werksekerheid te verseker, bevind ons ons reeds op dun ys. Die tyd van transformasie en die droom dat die regering sal verander, is verby. Ons moet nou begin vooruitdink en staatsbestand raak. In die eerste plek kan ons na die arbeidsmag kyk. Die minderheid teen wie in die werkplek gediskrimineer word, is hoofsaaklik die land se geskooldes. Werkgewers, en in dié verband dink ek veral aan Eskom, dryf geskooldes uit die werkplek sonder om twee keer oor die gevolge daarvan na te dink. Word transformasie dus bo basiese dienste gestel? Die wit minderheid moet fokus op spesialiteitsgebiede waar hulle hul kennis kan konsentreer en moet bedrywe ondersteun wat nie met die modder van wantoegepaste transformasie bevuil is nie. Ons arbeid is ŉ ekonomiese krag en ons moet dit gebruik om onafhanklik van die regering na ons mense om te sien. Arbeid gaan gepaard met kapitaal en daardie kapitaal moet, net soos wat die Christene met die Romeine gedoen het, slegs aangewend word vir bedrywighede wat ons doelwit bevorder. ŉ Vakbondbeweging se betrokkenheid by burgerlike aangeleenthede is nie ŉ onbekende konsep nie. In Israel het ŉ vakbond, Histradut, in die beginjare van die staat Israel die inisiatief geneem om te help om die moderne staat op te bou. Dit het parallel aan staatsdienste begin om sy eie dienste aan die publiek te lewer en het op kritieke sektore in die ekonomie begin fokus om die ekonomie te bevorder. Die goeie nuus is dat ons reeds so ŉ beweging van bevoegde organisasies het wat die Parallel Polis en Histradut se sukses insien en bevorder. Die vakbond, Solidariteit, is byvoorbeeld daarop gefokus om sy lede se werk te beskerm en om hul kennis op hul vakgebied uit te brei. Sol-Tech en Akademia bied albei reeds tersiêre opleiding, onafhanklik van die onderdrukkende openbare opleidingsinstellings waar reeds probeer word om die minderheid uit te werk. Sakeliga bevorder besigheidsbelange en veg teen die wanpraktyke van transformasie. Die burgerregte-organisasie, AfriForum, fokus onder meer op gemeenskapsveiligheid, en hul buurtwagstelsel help byvoorbeeld om die leemtes wat die polisiediens laat, te vul. Op sy beurt bied die Helpende Hand sosiale dienste aan die onderdrukte minderheid deur in basiese behoeftes te probeer voorsien. Die idee agter Handves 77 en Parallel Polis is om totaal onafhanklik van die regering te raak, en dit is waarna Suid-Afrikaners moet strewe. Die minderheid het sekere magte wat ons moet aanwend om die behoud van ons werk, regte, kultuur en leefruimte te verseker. Ons moet as ŉ eenheid saamwerk om saam sukses te behaal.